असें दिक्खेआ ऐ जे आर्य जाति दे लोक जित्थें बी गे अपनी भाशा गी कन्ने लैन्दे गे। पर आर्यं दे वक्खरे 2 गरोहें च उत्थीं दी जल-वायु ते दूए हालात मूजब फरक पौना कुदरती हा। हर समूह अपने 2 ढंगै कन्ने बदलोंदा गेआ ते उन्दे रीतां-रवाज बी बदलदे गे। दूएं देसें च जाइयै अपने गै दूए गरोहें कन्ने ओ नईं मिली सके की जे उनें दिनें सफर करने च बड़ियां दिक्कताँ हियां। हर इक दल इक दूए कोला भलेआं गै बक्खरा होई गेआ। जे इक देसा दे लोकें कोई नमीं गल्ल सिक्खी तां ओ दूऐ देसा च रौहने आलें गी नेईं दस्सी सके। इयां तब्दीली औंदी गेई ते किस पीढ़िएं बाद इक्कै आर्य ए बी भुल्ली गे जे ओ इक्कै बड़े परोआरै दे अंग न। उन्दी मूल भाशा दियां अग्गे कई भाशां बनी गेइयां जिन्दा आपू बिच्चें बड़ा फरक सेई होन्दा ऐ। ओ निमियां भाशाँ-बोलियां भामें किन्नियां गै बक्खरियां सेई होन्दियां हियां, फी बी उन्दे च मते सारे शब्द साझे हे ते उन्दियां होर बी कई गल्लाँ आपू बिच्चें मिलदियां हियां। कई हजारें सालें बाद, हुन, बी, ए सांझे शब्द बक्खरी 2 भाशाएं च असें गी मिलदे न, जड़ें ए गल्ल दसदे न जे कुसै बेल्लै ए सब्बै भाशां इक्क हियां। तुगी पता गै जे अंग्रेजी ते फ्रांसीसी भासाएं च इयै जनेह कई सांझे शब्द मिलदे न। अस नमूने दे तोरै पर दो सधारण शब्दें (Father) ते ‘माता’ (mother) दी गै परख करने आं। तूं जाननी एं जे हिन्दी ते संस्कृत च ‘पिता’ ते ‘माता’ आखदे न। लातीनी च इन्दे आस्तै ‘पातेर’ (Pater) ते ‘मेतेर’ (Meter) शब्द औन्दे न, जर्मनी च ‘फातेर’ (vater) ते ‘मुत्तरं’ (Mutter), फ्रांसीसी च ‘पैरे’ (Pere) ते ‘मेरे’ (Mere)। इयां गै होरने भाशाएं च बी इनें दौंने शब्दें दे रूप इक्कै मूल रूपै पासै शारा करदे न।